LidanRubinov/Halacha-QA huggingface dataset:
שאלה: שאלות על התפילה: לכבוד הרב ניסיתי לעבור על מאגר השאלות הנוגועות בתפילה ולמצוא את השאלה שלי עברתי על כמה אבל לא מצאתי ולא הספקתי לעבור על הכל כי מאגר השאלות גדול אז מבקש אני סליחה אם אשאל שאלה שהופיעה כבר באתר. 1. מה אני עושה כאשר אני שומע קדיש באמצע נפילת אפיים והאם יש חילוק בין הנפילה להמשך התפילה (אשרי בא לציון שיר של יום פיטום הקטורת ועלנו לשבח.) האם עלי לענות את כל האמנים או 5 ראשונים? 2. האם אני חייב לענות אמנים האם יהיה לי מותר בין אמן לאמן להמשיך לקרא את המזמור? 3. כאשר ספרדי מתפלל עם אשכנזים האם עליו לקרא את "תפלה לדוד הטה ה אזנך.", "בית יעקב", "שיר המעלות.לולי." או לדלג עליהם ולקרא כמו האשכנזים רק שיר של יום כדי לקרא ביחד עם הציבור. 4. האם צריך לדחות את פיטום הקטרת או שאר מזמור כדי לקרא "עלנו לשבח" עם הציבור? 5. מה קורה כאשר אני מתפלל עם ציבור נוסח "אשכנז" שהסדר לגמרי הפוך. האם עליי להפוך את הסדר של התפילה לגמרי? אודה לרב אם יוכל לענות לי על השאלות האלו הם מפריעות לי מאוד ולא מצאתי ספר שמתיחס לזה.
תשובה: 1- אם שומעים קדיש בתוך אמירת י'ג מידות,אין להפסיק, כמו שאין להפסיק בכל פסוק שהזכירו בו שם ד', עד שמסיימים אותו, שלא תהא ההזכרת לבטלה. אבל, בפרקים אחרי י'ג מידות, מותר להפסיק בין פסוק לפסוק,או בפס' שאין שם ד', וחובה לענות על כל חמשת האמנים הראשונים. שאר האמנים אינם חובה וע"כ, אם ענייתה מפריעה את הריכוז בתפילה, אין חובה לענות. 2- תלוי, בחמשת אמנים ראשונים, אין להמשיך, באחרים מותר. 3- ספרדי המתפלל עם אשכנזים, אם זהו נוסח ספרד, שאומרים שיר של יום קודם עלינו לשבח, רצוי שיקרא כמוהם וידלג על "תפילה לדוד","בית יעקב" וכו', אך אם הנוסח הוא של אשכנז, שעלינו לשבח קודם, יש בזה ערבוב סדר המדרגות ע"פ דעת האר"י ולכן ימשיך כדרכו, ורק בזמן עלינו לשבח עליו לומר עם הציבור כדי לכרוע איתם. 4- כבר ניתן ללמוד מקודם כי עלינו לשבח יש בו עול מלכות שמיים קודם לפיטום הקטורת ושאר המזמור יש להשתדל לאמרו ביחד עם הציבור. 5- כבר עניתי, שבנוסח אשכנז צריך לשמור על הסדר ולא לשנות ורק להפסיק לעניית קדישים ועלינו לשבח. וד' יצילנו משגיאות.
שאלה: ברכה על עטיפת טלית לש"ץ: האם צריך שליח הציבור והעולה לתורה לברך על הטלית? מה הדין כאשר אותו אדם עולה ליותר מתפילה אחת ביום?
תשובה: לדעת המשנ"ב על טלית של ציבור יש לברך. על של חבר לא. על של עצמו צריך לברך. החיוב הוא על כל התעטפות חדשה גם אם היא כמה פעמים ביום, אם היה הסח דעת בין התעטפות לחברתה.
שאלה: מעשר עני ממעט לימונים: יש לי כרגע 3 לימונים שקיבלתי מפרדס וגם לימון אחד (הראשון והיחיד) מעץ שלי בגינה. כיצד להכשירם לאכילה? האם יש משמעות להקנאת חלק קטן מלימון כמעשר עני? האם צריך לעשר על כל קבוצת לימונים בנפרד או אפשר על כולם כאחד?
תשובה: אם כל הלימונים הם באותה דרגת חיוב, דהיינו שכולם בוודאי חייבים בתרומות ומעשרות, הם גדלו בתוך גבולות עולי בבל (מעכו עד אשקלון), ניתן להפריש מאחד על האחרים. אך אם יש ספק עדיף להפריש מאלו שאתה מגדל בגינה על אלו מהגינה ואלו מהפרדס האחר על עצמם. חיוב המעשר הוא עדיין של מעשר עני, ולכן צריך להקנות את המעשר עני (  הפירות עצמם) לעניים ולא את תמורתם. לכן הדרך הטובה ביותר לכך היא לעשות מינוי בבית האוצר של מכון התורה והארץ: טל' 08 6847325. בברכת התורה והארץ, הרב יואל פרידמן.
שאלה: מתי מברכים על הברק?: מתי אני מברכת על הברק, האם רק כאשר אני רואה את החשמל - הקו של הברק או מספיק ההבזק אור?
תשובה: מספיק הבזק האור. הרב רואי מרגלית.
שאלה: חילוני בישל את האוכל שלי: האם יהודי חילוני המחלל שבת בפרהסיא יכול להניח הקדרה על האש או שדינו לצורך זה כעכו"ם והתבשיל נאסר באכילה לספרדים כדין יין שאינו מבושל שמזגו מחלל שבת?
תשובה: זה נכון שח אמרו שלמחלל שבת בפרהסיא יש גדר של גוי לענין יין נסך, אבל זה לא נאמר לגבי בישולי עכו"ם, לכן כשאינך צריך לסמוך עליו מבחינת הכשרות, כגון שמעמיד הקדירה בבית ישראל אין בזה בעיה מצד בישולי עכו"ם.
שאלה: פרנסה מול התקדמות רוחנית: אני גר בעיר וב"ה מתפרנס בעבודה בצורה טובה וכך גם אשתי. אנחנו שוקלים לעבור ליישוב מרוחק יותר כדי להתחזק מבחינה דתית ולחיות חיים יותר תורניים בין אנשים שהתורה מהווה להם ציר מרכזי יותר בחייהם. מעבר כזה, יפגע מן הסתם בפרנסה שלנו בגלל הריחוק ומכיוון שנצטרך להתחיל מחדש בעבודות עד שנתקדם לרמה שבה אנו עובדים היום. האם מעבר כזה הוא נבון כדי להתעלות מבחינה רוחנית על אף הסיכון מבחינת הפרנסה? האם אפשר להאמין (ובמידה מסויימת - לסמוך על כך) שה שפירנס אותנו בכבוד עד עכשיו ימשיך בכך בעתיד ג"כ על אף המציאות היותר מסובכת שתהיה ובמיוחד במקרה כזה שאנו עושים את המעבר כדי להתקרב אליו ולהתקדם בקיום מצוות?
תשובה: עצם הרצון שלכם להתקדם מבחינה רוחנית ולחיות במקום יותר תורני הוא חיובי ומבורך. אך לא אוכל לענות על השאלה מבלי להכיר את פרטי הענין. מכל מקום אין לבנות על כך שכיון שאתם רוצים לעבור למקום חדש על מנת להתקדם בעבודת ד', אזי מובטחת לכם ברכת ד'. כי אין לסמוך על ניסים. וצריך ללכת בדרך הטבע ולבחון מה הן האפשרויות הראליות של הפרנסה במקום החדש. כמובן על דרכי טבע צריך תמיד את ברכת ד'.
שאלה: שמוש בגוי בשבת: לכבוד הרב, האם מותר להזמין גוי שיכבה את החשמל בחדרם של ילדים (המנורה נותרה דולקת בחדרם). נקודת המוצא שלי היא שאני רומז לו רמיזה המותרת (כגון - "יש כאן אור חזק") ושאלתי נחלקת לשניים: 1. האם מותר לי לאפשר לו לעשות זאת שהרי למדנו בסימן רעו שאין ליהודי להתיר לגוי לבצע מלאכה האסורה בביתו (אלא אם נאמר שצורך שנת קטן היא כעין מקצת חולי) 2. האם אין כאן אסור הנאה ממלאכת גוי? (שוב בהנחה שאין כאן צורך המתיר שמוש בגוי). הספק שלי נוגע לדין שאין אסור הנאה ממלאכת גוי אלא כאשר אני נהנה מהדבר (מהממשות) בו נעשתה מלאכתו (עובדה המתירה לקרוא מכתב שמעטפתו נקרעה ע"י גוי). האם נאמר שחושך הינו העדר ונתיר או שמא בשונה מהמכתב והמעטפה, נאמר שאני נהנה מעצם מציאותו של החושך אותו יצר הגוי?
תשובה: ההלכה מתירה שבות דשבות במקום צער או חולי ולכן במקרה זה מותר לומר לגוי (אמירה לגוי מדרבנן) לכבות את האור (כבוי מדרבנן) לצורך הקטן. הרב רואי מרגלית.
שאלה: פתיחת בקבוק יין בשבת: האם מותר לפתוח בקבוקי מיץ ויין בשבת?
תשובה: יש אוסרים פתיחת פקק העשוי ממתכת כי פתיחתו באמצעות שבירת הטבעת יוצרת פקק בשבת. שהרי לפני כן לא היה כאן פקק אלא מתכת דבוקה לבקבוק. ועתה נוצר כאן פקק. הפיתרון הוא פסילת הפקק לפני פתיחתו ע"י נקיבת חור בפקק באמצעות מזלג.
שאלה: נגיעה במסגרת התנדבות : כיצד עלי לנהוג ביחס לנגיעה בילדים בנים במסגרת התנדבות במשפחתון? הבנים במשפחתון הם מתחת לגיל 13 אולם חלקם כבר בגיל 8-9.
תשובה: יש להימנע מלגעת בבן מעל לגיל 9, אולם אם יש צורך מיוחד לטפל בבן, לחבוש לו פצע, להפריד בקטטה וכדו' מכיון שאין זו נגיעת חיבה היא מותרת בשעת הצורך.
שאלה: לירות בחיילים?: חברי סיפר לי שאמר לו איזה רב: שאם חייל יבוא לירות בו בשעת הפינוי ח"ו אסור לו לירות באותו חייל כדי להציל את נפשו כי הוא יקרא "רודף" של כלל ישראל. אני פשוט לא מבין זאת - מי גילה רז זה לבני?
תשובה: איני מעלה על דעתי אפשרות נוראה ואיומה כזאת. שיהודי יירה ביהודי. לא חייל באזרח ולא אזרח בחייל. עצם העלאת שאלה כזאת היא חמורה ביותר. אין ולא תהיה מלחמת אחים ח"ו! לתשובת הרב זלמן ברוך מלמד.
שאלה: לירות בחיילים?: חברי סיפר לי שאמר לו איזה רב שאם חייל יבוא לירות בו בשעת הפינוי ח"ו אסור לו לירות באותו חייל כדי להציל את נפשו כי הוא יקרא "רודף" של כלל ישראל. אני פשוט לא מבין זאת - מי גילה רז זה לבני?
תשובה: למה לדון על מצבים שלא יהיו ולהסתבך. בעזרת ה' חבל קטיף ישאר בידינו לתמיד ועוד נרחיב את גבולינו כפי שנאמר בתורה. לזה עלינו לקוות ולזה עלינו להתכונן. לתשובת הרב יעקב אריאל.
שאלה: בחזקת בשרי: כאשר אכלתי תבשיל פרווה, שהוגש בכלים בחזקת בשריים, ובכלי הגשה אשר נגעו בבשר(אפילו חם). כגון חדר אוכל אשר מנת הדג מוגשת באותו כלי הגשה בו מגישים את מנה בשרית?(הצלחת עצמה נקיה,אך בחזקת בשרית) האם צריך להמתין 5 שעות לפני אכילת חלב? האם צריך לחשוש לדברים אחרים?
תשובה: אם הצלחת היתה נקיה, לא צריך להמתין ואפשר לאחר מכן לאכול חלב, ולא צריך לחשוש לדבר אחר. הרב רואי מרגלית.
שאלה: 2 שאלות חשובות בנושא מתן צדקה:: 1. אני ואשתי מבקשים להרבות ככול האפשר במתן צדקה ואנחנו למדנו שצריך לתת מעשר ממה שאנחנו מרוויחים. השאלה הראשונה שלנו: האם הכוונה לעשר מהמשכורת שלנו ברגע שאנחנו מקבלים אותה (אנחנו שכירים) או הכוונה לעשר את הסכום שנותר אחרי כל ההוצאות ההכרחיות לקיום (אוכל, מגורים וכו )? 2. מה הדין במצב חירום מבחינה כלכלית ואישית? איננו מעוניינים לפרט כמובן על מנת לשמור על פרטיותנו, אך אנחנו מבקשים לשאול מה קורה במצב חירום מבחינה כלכלית, לדוגמא: מצב בו מי מהמשפחה זקוק לסעד כלכלי גבוה מאוד על מנת לקבל הגנה משפטית הולמת, והדבר כרוך בהוצאות כלכליות שלא רק שמרוקנות את הקופה אלא מחייבות אותנו ללקיחת הלוואות מההורים וכו כיצד עלינו לתת צדקה בתנאים אלה, ומה הדין לגבי גודל נתינת הצדקה? אנחנו מבקשים לציין שאיננו מוכנים לוותר כליל על נתינת צדקה בשום מצב שהוא, רק מבקשים לדעת האם דין נתינת מעשר עדיין תקף, או שמא ההלכה פוסקת במקרים כגון אלה, מתן צדקה ר גודל אחר?
תשובה: א. מעשר נותנים מכל ההכנסה ולא רק מהסכום שנותר לאחר ההוצאות ההכרחיות. ב. מי שנמצא במצב כלכלי דחוק כפי שאתה מתאר, אינו צריך לתת מעשר מכל רווחיו. ויכול לתת רק מעט צדקה ומקיים בזה את מצות הצדקה. אין שיעור מוגדר כמה עליו לתת במצבו הדחוק כל אחד ישקול זאת בעצמו. וכאשר ירווח לו אז ישוב לתת מעשר מכל רווחיו.
שאלה: צדקה מהנטו או מהברוטו?: אישתי ואני מבקשים להרבות ככול האפשר במתן צדקה. האם הכוונה לעשר מהמשכורת שלנו ברגע שאנחנו מקבלים אותה או הכוונה לעשר את הסכום שנותר אחרי כל ההוצאות ההכרחיות לקיום (אוכל, מגורים וכו )? האם ניתן להקל במצב כלכלי דחוק?
תשובה: יש פוסקים שכתבו שיש לנכות את הוצאות הבית מההכנסות ולתת מעשר כספים רק מהעודף, אך דבריהם לא מבנים. אם אין גבול להוצאות הבית? אם כן ממה יינתן המעשר? ואם יש גבול מהו? לכן נלענ"ד לנהוג כסוברים שהחישוב הוא מהשכר עצמו - נטו - לפני ניכוי ההוצאות. אם אין אפשרות לתת צדקה אפשר זמנית לסמוך על הדעה הראשונה עד לכשירחיב.
שאלה: אירוסין ומחלות משפחתיות: אני בוגר הסדר ויוצא עם בחורה למטרת נישואים. שנינו מאוד קרובים להתארס. רק לאחרונה היא ציינה בפני כי אחותה (שגדולה ממנה בשנתיים) חלתה בסרטן בצעירותה והחלימה כעבור מס שנים. רופא המשפחה אמר לי שקיימת סבירות גבוהה להופעת המחלה ל"ע בבני משפחה אחרים בעתיד. ידוע לי שאם דבר זה יתגלה להורי, הם יעדיפו מאוד שנפרד (או אפילו ידרשו). מאידך,אני חושב שלהסתיר זאת מהם-בהחלט לא ראוי. האם עלי לספר להורי? האם עלי להפרד ממנה בלי קשר לדעת ההורים?
תשובה: אם המחלה היתה רק אצל בת אחת ושאר בני המשפחה בריאים איני חושב שהרופא צודק כדאי לשמוע חוות דעת רפואית נוספת. ואם אתם קרובים להחלטה חיובית לא כדאי להפרד אלא אם כן החשש הזה הוא ממשי.
שאלה: קימה מפני אב ואם, כמה פעמים ביום?: בתכנית ביום ראשון, הרב פסק שלא צריך לקום בפני ההורים, רק ערבית ושחרית. בילקוט יוסף כתב שצריך לעמוד אפילו מאה פעמים ביום! האם זו מחלוקת אשכנזים וספרדים או שאפשר גם לספרדים להקל רק ערבית ושחרית (בהנחה שאין מחילה של ההורים).
תשובה: לענ"ד במציאות היום וודאי שיש מחילה מההורים, ומוזכר בהלכה שהורים לא יקפידו יותר מדאי להכביד על בניהם בענין זה. לכן לא צריך לקום כל פעם.
שאלה: נשיקות בין בני הזוג ליד הילדים: האם מותר לנשק או לחבק את בת הזוג ליד הילדים?
תשובה: לא רצוי.
שאלה: הכנת קוסקוס בשבת : האם מותר להכין קוסקוס בשבת ע"י עירוי מים רותחים? ומה לגבי מנה חמה?
תשובה: הכלל הוא שאם החום פועל משהו להשלמת תהליך הבישול זה אסור בשבת, על אף שהמוצר עבר כבר תהליך מסוים של בישול במפעל הייצור. וכן לגבי מנה חמה יש לבדוק את הנתונים על פי הכלל הזה. אם זה קוסקוס כבר מבושל לגמרי, כפי שעושים אחינו המרוקאים ורק נותן עליו מרק חם אין בזה בעיה.
שאלה: בשר קר ולא מבושל: נגסתי בקציצה, שבדיעבד התבררה כלא מבושלת כלל. האם מותר לי לשתות חלב אחרי כן?
תשובה: אם לא בלעת, מותר לאכול חלב לאחר שטיפת הפה.
שאלה: מה דעת הרב על תכלת?: האם מותר ללכת עם תכלת בציצית?
תשובה: מותר.
שאלה: שמירת שבת בבית חולים: האם בן משפחתו של חולה בבית חולים בשבת רשאים (או שמא צריכים) לחלל שבת בעצמם או שיש לקרוא לצוות ע"מ שיעשה אותן?
תשובה: כל הקודם זוכה.
שאלה: מתנות לחילוני: האם מותר לתת לאדם שאינו שומר תורה ומצוות מתנה כאשר ידוע שהלה ישתמש בה גם בשבת?
תשובה: אם לא אומר לו מפורשות להשתמש בשבת, ויכול להשתמש גם בהיתר מותר משום דרכי היות וראוי גם להיתר וגם לאיסור.
שאלה: משאף בשבת: האם מותר להשתמש במשאף בשבת לאדם חולה אסטמה? האסטמה אינה חמורה והצורך בשימוש במשאף הוא לא בחינת פיקוח נפש אלא רק לצורך נוחות (נשימה יותר קלה).
תשובה: אם מדובר במשאף ידני אז לכל היותר זהו איסור דרבנן, והיות והוא מוגדר כחולה שאין בו סכנה, איסורי דרבנן נדחים מפניו.
שאלה: התישבות "לא חוקית": רציתי לשאול את הרב מה דעת ההלכה בעניין ישוב או מאחז "לא חוקי" (לפי חוקי המדינה) ואיך זה מסתדר עם "דינא דמלכותא - דינא"?
תשובה: ברור שדינא דמלכותא דינא, אבל חוק של המדינה שנוגד דיני תורה היחס אליו הוא כגזירה והוא לא מחייב. כפי דין מלך ישראל, כשהיתה מלכות, שאם גזר לעבור על דברי תורה אין שומעין לו.
שאלה: מברכים שהחיינו על תפוחים?: הכיצד רשם הרב "תפוחים" בדוגמת פרי שיש לו זנים שונים לברכת שהחיינו, הרי על תפוחים נראה דאי אפשר כלל לברך ברכת שהחיינו הואיל והם נמצאים לפנינו כל השנה, בכל חנות ובמחיר שווה לכל נפש ולפיכך אין בהם התחדשות משנה לשנה לכל השיטות. האם אני צודק?
תשובה: אכן אתה צודק, במשך השנים האחרונות התפוחים נעשו שכיחים כל השנה, ולכן אין לברך עליהם שהחיינו. בעז"ה אשנה זאת במהדורה הבאה.
שאלה: אוכל מתחת למיטה: האם ניתן לשים מוצרי מזון ומשקאות מתחת למיטת תינוק?
תשובה: על אוכל המונח מתחת למיטה שורה רוח רעה.
שאלה: שאלה לא הוגנת: אני נער בן 14 הלומד בכתה ח בישיבה תיכונית במרכז הארץ. אנחנו לומדים שיעורי הלכה עם אחד הרמ"ים, והוא מלמד אותנו בלי ספר לימוד אלא פשוט חומר ואנחנו התלמידים צריכים לסכם. השבוע היה לנו מבחן, שבו נשאלה שאלה שלא למדנו. השאלה שווה 20 נקודות. הרב טען שלא למדנו את זה כי הפרענו לו ולכן לא הספקנו. האם מותר לו לשאול שאלה שלא למדנו, ששוה כ"כ הרבה נקודות, מה גם שאין ספר לימוד שבעזרתו היינו יכולים להשלים את החומר שהרב לא הספיק ללמד בכתה?
תשובה: בכל דיון בין שני צדדים צריך לשמוע את שני הצדדים כדי לענות תשובה נכונה. אני לא שמעתי את הצד של המורה על כן איני יכול להשיב. אך אני מניח שאם תיגש למורה ותבקש בנימוס הסבר למעשיו יש סבירות גבוהה או שהוא ישכנע אותך בצידקתו או שאתה תשכנע אותו ותחזור ההבנה ביניכם.
שאלה: ברכת במזון בשבת ללא כזית: במידה ובסעודת שבת אכלתי הרבה אך רק ביס אחד מהחלה, האם עליי לברך ברכת המזון? האם יש הבדל בין אשכנזים לספרדים?
תשובה: סעודת ליל שבת ושבת שחרית טעונות דווקא פת, וכל שאר המאכלים טפלים לה. אמנם ביום חול כשאדם אוכל רק מעט לחם וכל השאר והעיקר הם דברים נוספים כותב המשנה ברורה שראוי שלא יעשה כן כי קשה לומר שבכהאי גוונא פת פוטרת את הכל. אבל בשבת בשל חשיבותה של הסעודה אפשר לומר שהכל טפל לפת ולברך בסוף ברכת המזון. אלא שיקפיד לאכול עכ"פ כביצה לחם, ועל אף שלענין ברכת המזון די בכזית, מ"מ לענין ברכת 'על נטילת ידיים' יש דעות שעל פחות מכביצה לא צריך ליטול וממילא לא לברך, ועל אף שלא פוסקים כמותם,(ומצריכים נטילה גם על כזית, בלי ברכה עכ"פ) מ"מ לצאת ידי חובת כל השיטות יש לאכול כביצה פת משום ברכת ענט"י.
שאלה: להמיס שוקולד על הפלטה: האם מותר להמיס שוקולד מוצק ומרגרינה (לצורך רוטב שוקולד) על גבי הפלטה לשיטת מי שמקל להמיס רוטב קרוש?
תשובה: בשבת לפי שיטת חכמי ספרד יהיה מותר להמיס הואיל וכבר עבר תהליך בישול אז אין פה בישול, ולמרן המחבר- נולד בשבת, הינו ששינו את צורת אגירתו מגושי לנוזל, לא אוסרים זאת בשבת מדין נולד ואז להחמיר משום מוקצה. לשיטת חכמי אשכנז אנו מחמירים בזה מדין נולד.
שאלה: ציצית שנקרעה: הציצית שלי שלושה מחוטיה נתפסו ברוכסן של הכיסוי לציצית ונקרעו ממנה. מה עליי לעשות? להשאירם שם? לקנות חדשה? לזרוק את הקרועים?
תשובה: א. את הקרועים יש לעטוף בשקית ולזרוק לפח, כיון שציצית זה תשמיש מצוה ולא תשמיש קדושה. ב. לגבי הציצית עצמה, לא תמיד הציצית פסולה, ולכן יש לתאר בדיוק איזה חוטים נקרעו, מאיפה נקרע, ובאיזה רביעיה מבין שמונת החוטים. אפשר גם לשאול רב שיראה בעיניו ויחליט במקום. הרב רואי מרגלית.
שאלה: אכילה בתפילה: אני אשכנזי שמתפלל בבתי כנסת ספרדים ותימנים. ושם נהוג בתפילת מנחה וערבית לשתות או לאכול. מה אני עושה לגבי דין הברכות וברכה אחרונה שבאמצע התפילה?
תשובה: יש קטעים בתפילה שאסור להפסיק בהם כלל כמו ק"ש וברכותיה ושמו"ע, ואם אוכלים בזמן שמותר אז אין בעיה ואפשר גם לברך ברכה ראשונה ואחרונה, ובזמן שאסור להפסיק, אסור גם לאכול וממילא גם לברך. הרב רואי מרגלית.
שאלה: קשת: ברצוני לדעת מהו האיסור בראיית קשת בשמים? בביתי בריצפה משתקפת הקשת בשלל גווניה. האם מותר להתבונן בה ואם אסור מה ניתן לעשות על מנת שלא להיכשל בראייה. מעניין לדעת אם יש איסור ראיית קשת- היכן הוא מופיע במקורות.
תשובה: אם רואה את הקשת בשמים סתם כך לכמה שניות זה שום דבר. לגבי האיסור לראות את הקשת יש אחד המפרשים שמפרש פשוטו כמשמעו, והכוונה שלא יצמיד מבטו, לשניה אחת ולברך אין בעיה. כמו שרש"י מפרש בפרשת בהעלותך גבי נחש הנחושת שכתוב 'וראה' וכתוב 'והביט' ומפרש"י הבטה זו הצמדת העין לראות את הדבר. ויש שפירשו שהכוונה לא כפשוטו. המקור לאיסור זה הוא בגמ' מסכת חגיגה דף טז: ובשו"ע הלכות ר"ח סי' תכו'.
שאלה: אני רוצה כסף: אני רוצה להיות עשיר, זה רע?
תשובה: מי שרוצה להיות עשיר לשם שמיים, והוא מתכוון לתת מעשר מרווחיו, ואם ירוויח הרבה אף יתן חומש - מצווה בידו, ויש בכך גם קידוש ה' שאדם אידילאיסט מרוויח ומתעשר. בעז"ה אכתוב על כך בעתיד בהרחבה.
שאלה: מתי לעשות זכר?: תינוק שנולד ביום ג השבוע, וצריך לעבור ניתוח, כך שהברית ודאי תידחה. כמו"כ התינוק בבי"ח ולא בביתו. האם לעשות זכר השבת או בשבת שלפני הברית?
תשובה: יש לעשות ' זכר' בשבת הראשונה אחרי הלידה זה לא קשור לברית. כי הטעם ל' זכר' הוא היות וזו השבת הראשונה בה מקבל הרך הנולד נשמה יתירה 'מטרוניתא', אין לזה קשר לברית הנדחית מסיבות אחרות.
שאלה: אוצר בית דין מקולקל: מיץ ענבים "אוצר בית דין" שהחמיץ - מה דינו? לזרוק, להשתמש כחומץ, לתת לבעל חיים?
תשובה: אם לא ראוי לשימוש מותר לאבד אותו, מותר בהנאה, פוקע מזה קדושת שביעית היות ולא ראוי לאכילה.
שאלה: מנהגי ט"ו בשבט: מהם מנהגי ט"ו בשבט?
תשובה: אין אומרים תחנון בט"ו בשבט. בהרבה קהלות נוהגים לעשות סדר ט"ו בשבט עם מגוון של פירות ובעיקר פירות שנשתבחה בהם ארץ ישראל. הרב רואי מרגלית.
שאלה: ה שולחן ערוך  או המנהגים?: האם בגלל שעלינו לארץ ישראל אנו מחויבים לשו"ע או שעדיין אנו מחויבים למנהגים שנהגו אבותינו בחו"ל? האם אפשר לבחור במה שרוצים מבחינה הלכתית?
תשובה: מאז ומעולם העולים ארצה שמרו על מנהגי ארץ מוצאם. לא ניתן לשנותם. אך אפשר להוסיף מנהגים יפים והידורי מצוות מעדה אחרת.
שאלה: מה עם הגדולים הציונים: אני מזדהה עם הזרם המפד"ל. אני לא כ"כ מרגיש בנח כשאני שומע מהזרם שלנו שמחשיבים מאד את הרבנים החרדים שנחשבים ל'גדולים', למרות שבכלל הם לא תומכים ברעיונות שלנו, ולא מעודדים את המסלול שלנו אלא רק תורתו אומנותו. מה באמת צריך להיות היחס, ואיך זה משתלב בלימוד?
תשובה: יש גדולי תורה גם בצבור הציוני ויש גדולי תורה בצבור החרדי ודרכה של תורה לכבד תלמידי חכמים גם אם יש להם דרך אחרת כך נהגו בית הלל שכבדו את בית שמאי אף שנקבעה הלכה כבית הלל.
שאלה: לדבר בזמן תענית דיבור: האם אפשר לצורך גמילות חסדים לדבר בזמן תענית דיבור בשובבי"ם ת"ת?
תשובה: תענית דיבור כשמה כן היא: שתיקה מוחלטת. אפשר לגמול חסדים ברמז או בכתב.
שאלה: מניין מורכב.: מי רשאי להחשב כמשתתף במניין לצורך תפילה? האם יש הגבלת גיל? אחרי בר מצווה? לפני בר מצווה? הורים שצד זה או אחר אינם יהודים?
תשובה: כל אדם שאמו יהודיה מעל גיל 13 מצטרף למנין. הרב יוסף וייצן.
שאלה: חודש אדר בשנה מעוברת: מדוע פוצל חודש אדר בשנה מעוברת לשני חודשים?
תשובה: הסיבה לעיבור השנה היא הציווי: "שמור את חודש האביב", כלומר צריך שחג הפסח ייצא באביב. וכשקידשו ע"פ הראיה היו רואים חכמינו בחודש אדר אם יש צורך להוסיף חודש נוסף ואז היו מעברים את החודש. הרב רואי מרגלית.
שאלה: איך לעלות להר הבית: איך הכי טוב לעלות להר הבית- עם סנדלי שורש, עם גרביים או יחפים?
תשובה: להר הבית יש לעלות בנעלי יום הכיפורים. סנדלי שורש ליהודי אשכנז גם ביוה"כ לא טובות היות ומגינות על הרגל וגם יש בהם לכלוך כי הולכים בהם בכל מקום. הכי טוב נעלי בד (כגון נעלי ספורט ישנות).
שאלה: איך לגרום לאחרים להאמין?: כבוד הרב ישנם אנשים שאני מכיר לא מספר גדול ב"ה אבל שלא מאמינים האם יש איזה משהו שאפשר לומר להם,משהו שיגרום להם להאמין? מגיל
תשובה: מי שמתעניין באמונה אפשר להמליץ לו ללמוד בספרים שמבררים את האמונה כגון ספר הכוזרי. אבל מי שאינו רוצה לברר את אמיתות האמונה אי אפשר להביאו לזה. אלא רק להיות לדוגמא אישית חיובית ולהראות לו שאדם המאמין הוא איש חיובי שכדאי להתחבר אליו.
שאלה: תפילה לפני נסיעה: יצאתי מהחניה אצלי בבית ופגעתי בטעות ברוכב אופנים שנסה על הכביש. ברוך השם, לא קרה כלום, אבל המקרה הזה גרם לי לעשות חשבון נפש רציני. אולי יש לרב מקור לתפילה לפני נסיעה?
תשובה: יש האומרים לפני כל נסיעה שלא מחייבת תפילת הדרך את הפס': "ה' הושיעה המלך יעננו ביום קראנו" לנסיעה בטוחה. והכי חשוב גם להשתדל להקפיד בהידור על חוקי התנועה. הרב רואי מרגלית.
שאלה: נטילת ידיים בכלי עם ידיות שבורות: אם היתה לי נטלה שהידיות שלה לא שלימות או שיש רק ידית אחת והשניה נשברה לגמרי האם זה פוסל את הנטלה? או שהעניין שלא יהיה נקב בנטלה זה על גוף הנטלה עצמה?
תשובה: זה דין רק בכלי המכיל את המים, הידיות הן דבר צדדי.
שאלה: טיפול שינים אצל שיננית: קראתי את תשובתו של הרב אודות טיפול שינים. הרב מציין שראוי שאיש יטופל אצל איש, ואישה אצל אישה. המציאות היא שיש מעט שיננים גברים בארץ. האם ניתן לחלק בין שיננית לרופאה?
תשובה: כשאין ברירה גם אשה מטפלת באיש. אין הבדל בין רופאה לשיננית.
שאלה: תפילין בשירותים: האם מותר להכנס לשירותים (כדי להתפנות) עם תפילין עטופות בבגד?
תשובה: אין להכנס עם תפילין לשירותים אפילו אם הם ביד אלא א"כ הם עטופים בשני כלים שאחד מהם אינו הכלי הקבוע שלהן.
שאלה: שימוש בגוי בהפסקת חשמל בשבת: ארעה הפסקת חשמל בכל הבית בערב שבת האם מותר להעזר בגוי להרים את המפסק? יש בבית ילדים קטנים וקר מאוד בלילה. מה הדין עם הפלטה והמים שנשארו עליה או במיחם חשמלי? מה הדין אם זה קורה בקיץ ויש צורך בקרור?
תשובה: אם קר ברור שיהיה מותר לכל השיטות לומר לגוי להדליק את החשמל. הרמ"א בס' שכח' כותב שאפילו אנשים גדולים אצל הצינה חשובים במעמד של חולה שאין בו סכנה ומותרת אמירה לגוי ואפ' במלאכה דאורייתא של הבערת אש, כדי שיהיה להם חם. וגם בקיץ היות וסובלים מהחום ביחוד בשפילה שיש לחות גבוהה, יהיה מותר לומר לגוי להדליק את המזגן. לגבי המים החמים, אם התחממו בשבת אפילו מאליהן אחר שהצטננו לגמרי אין להנות מהחימום המחודש בשבת. בתאורה מותר להשתמש כי זה לא ישירות בגוף החפץ. וסוף סוף חזר בהיתר ונר לאחד נר למאה.
שאלה: מיחם עם מדיד: במיחם חשמלי שיש לו בצד מדיד, כאשר לוחצים להוצאת מים והמים במדיד חוזרים למיחם האם זה בישול?
תשובה: כיוון שהמים חמים שם (אמנם לא מאד אבל אינם קרים) וזה בגרמא רחוקה, לא נראה לי שיש בזה בעיה. לתשובת הרב דוד חי הכהן.
שאלה: ברכה לטבילת בר מצוה: האם יש ברכה לטבילה במקווה לילד לפני בר מצווה?
תשובה: לא תיקנו חכמים ברכה על טבילה לבר מצוה. הרב רואי מרגלית.
שאלה: דתי ממלא לוטו?: האם מותר לשלוח טפסי לוטו?
תשובה: לא לכל השיטות מותר. יש אוסרים מטעם אסמכתא, ויש שיטות שזה מותר ולא נחשב 'אסמכתא', היות ולא תלוי בו כלל אם יצליח, אלא נותן את הכסף על מנת שאם ירויח-ירויח, ואם לא הכסף ילך למטרות טובות. תשובה נוספת בעניין מפעל הפיס לספרדים לתשובת הרב יעקב אריאל.
שאלה: לימון הוא כמו אתרוג?: ראיתי שיש מחלוקת לגבי מנין השנים בפירות הלימון, האם נידון כשאר עצים והולכים בתר חנטה או שהוא כמו ירק שהולכים בתר לקיטה. האם זה נכון?
תשובה: האתרוג שונה מיתר הפרות משום שהוא גדל על השקאה ולא רק על מי גשמים. המהר"ש סיריליו סבור שגם לימון דינו כאתרוג בלקיטה משום שהוא דומה לו בהשקייה וגם במידה מסוימת בצורת הגידול. הוא פורח פעמיים בשנה.
שאלה: גידול אווזים לצורך פיטום: האם מותר לגדל אווזים לצורך פיטום? האם יש איסור של צער בעלי חיים בפיטום היום לצורך אכילה?
תשובה: מעיקר הדין מותר לפטם אווזים. אך אין זו מידת חסידות. מקובל גם שאוזים מפוטמים אינם כשרים למהדרין בגלל הפציעות בוושט. מאותה סיבה יש להדר לא לפטם אווזים משום צער בעלי חיים.
שאלה: להחזיר ספרים לספרייה בשבת: האם בהחזרת ספרים לספרייה בשבת יש משום בורר, ואם לא באיזה אופן מותר?
תשובה: להחזיר ספרים לספרייה זה לא שייך לבורר, סתם מצד הכנה אולי אסור, בורר זה כשערימת ספרים בעירבוביה מונחת על השולחן ואתה ממיין אותם.
שאלה: ילדה בגן עם מחלות: בתי בת השנה וחצי התחילה ללכת לגן פרטי מתחילת שנה"ל. הגננת איננה מקפידה על קבלת ילדים לאחר מחלה עם אישור רופא וכן ההורים אינם מקפידים שלא לשלוח ילד חולה לגן בגלל שאין להם סידור באותו בוקר. ביתנו נדבקה במחלות שונות שלא היו לה קודם כתוצאה מהזנחה זו. האם מותר להם לנהוג כך? האם ניתן לתבוע את הגננת וההורים, או לחילופין לא לשלם עבור ימי ההיעדרות של ביתנו מן הגן כיוון שבאתו זמן אני משלם גם למטפלת מיוחדת שתשמור עליה?
תשובה: בכל שאלה ממונית אי אפשר לקבוע את ההלכה מבלי לשמוע את שני הצדדים. "שמוע בין אחיכם ושפטתם צדק." על כן כל עוד לא באתם יחד עם הגננת לפני רב והוא שמע את שני הצדדים אין אתם יכולים להפר את ההסכם ולהפחית מהת את ההוצאות עבור המטפלת וכדומה.
שאלה: שניים מקרא של מתן תורה: האם הקורא שמו"ת בפרשת יתרו ובפרשת ואתחנן צריך לקרוא את עשרת הדיברות בטעם עליון או לא?
תשובה: אנחנו נוהגים שרק בחג השבועות קוראים בטעם עליון. ההבדל בין טעם עליון לטעם תחתון הוא בצורת הקריאה.בטעם עליון כל דברה מעשרת הדברות היא פסוק אחד שלם, ללא הפסקות באמצע. בטעם התחתון, עשרת הדברות נקראות על- פי חלוקה רגילה לפסוקים, כאשר יתכן שיש כמה פסוקים בתוך דיבר אחד.בטעם התחתון אנחנו קוראים בשאר שבתות השנה.
שאלה: טבעת נישואין: מדוע ישנה בעיה של "לא סמכה דעתה" בטבעת עם יהלום,טבעת מעוטרת וכד? הרי היום מקובל שהולכים יחד עם האשה המיועדת, לרכוש את הטבעת,והיא יודעת בדיוק כמה היא עולה ו"סמכה דעתה". האם למרות שבטל הטעם לא בטלה התקנה? ב מראש.תזכו למצוות!
תשובה: לא נכון לומר שבטל הטעם, שהרי עדיין יכול להיות שאדם יקנה טבעת לכלתו לא ביחד עמה ויקדשנה באותה טבעת. וכדי לעשות סייג לדבר קבעו שבכל מקרה לא מקדשין בטבעת שיש בה אבן. הרב חיים כץ.
שאלה: לא תחמוד ולא תתאווה: האם יש בעיה בכך שאדם חושב על רכוש הזולת עוד טרם פנה אליו במטרה לרכוש אותו? המדובר הוא כשהוא אינו יודע אם הזולת רוצה בכלל למכור או לא. מהם גדרי לא תתאוה?
תשובה: מדברי הפוסקים נראה שאיסור לא תחמוד הוא רק אם האדם מימש באיזו דרך את רצונו כגון ששכנע את השני למכור לו. ואע"פ כן, ישנם ממפרשי התורה שכתבו שיש איסור לא תתאוה גם על עצם החמדה בלב. ובכלל, יש לדעת, שתיקון המידות מכוון את האדם לשמוח בחלקו ולא לחשוב בדרך תאווה על דברים שמשמיים זיכו אותם לאחרים.
שאלה: שימוש במנבטה: האם מותר להשתמש במנבטה להנביט הרבה סוגי זרעים בארגז אחד?
תשובה: כיוון שאיסור כלאים הוא אף בעציץ שאינו נקוב וכפי שמתבטא החזון איש בערבוביא תליא מילתא, לכן אסור להנביט מינים שונים בארגז אחד, אא"כ מרחיקים בין המינים כדין, דהיינו 15 ס"מ. בברכת התורה והארץ, יואל פרידמן